[pic] | EVROPSKA KOMISIJA |

Bruselj, 30.4.2010

COM(2010)192 konč.

2010/0103 (NLE)

Predlog

SKLEP SVETA

o podpisu in začasni uporabi Protokola k Sporazumu o partnerstvu in sodelovanju med Evropskimi skupnostmi in njihovimi državami članicami na eni strani ter Republiko Moldavijo na drugi strani o Okvirnem sporazumu med Evropsko unijo in Republiko Moldavijo o splošnih načelih za sodelovanje Republike Moldavije v programih Unije

(predložila Komisija)

OBRAZLOŽITVENI MEMORANDUM

Kot del evropske sosedske politike je postopno odpiranje določenih programov in agencij Unije za sodelovanje partnerskih držav evropske sosedske politike en od številnih ukrepov, ustvarjenih za spodbujanje prenove, posodobitve in prehoda v soseščini Evropske unije. Ta vidik politik je orisan v Sporočilu Komisije „o splošnem pristopu, s katerim se partnerskim državam Evropske sosedske politike omogoči sodelovanje v agencijah Skupnosti ter v programih Skupnosti“[1].

Svet je ta pristop potrdil 5. marca 2007[2].

Na podlagi navedenega sporočila in navedenih sklepov je Svet 18. junija 2007 Komisiji izdal direktive za pogajanja o Okvirnih sporazumih z Alžirijo, Armenijo, Azerbajdžanom, Egiptom, Gruzijo, Izraelom, Jordanijo, Libanonom, Moldavijo, Marokom, Palestinsko upravo, Tunizijo in Ukrajino o splošnih načelih za njihovo sodelovanje v programih Skupnosti[3].

Evropski svet iz junija 2007[4] je ponovno potrdil izjemen pomen evropske sosedske politike in podprl poročilo predsedstva o napredku[5], ki je bilo predloženo na srečanju Sveta za splošne zadeve in zunanje odnose (GAERC) 18. in 19. junija, ter z njim povezane sklepe Sveta[6]. To poročilo je omenjalo direktive Sveta za pogajanja za ustrezne dodatne protokole ter navajalo Izrael, Maroko in Ukrajino kot verjetne prve partnerske države, ki bi bile deležne teh ukrepov. Pogajanja z Izraelom so bila končana septembra 2007, kar je omogočilo podpis Protokola aprila 2008[7], pogajanja z Marokom so končana, z Ukrajino pa še potekajo.

Marca 2008 je bilo odločeno, da se bodo začela pogajanja z Republiko Moldavijo. Pogajanja z Republiko Moldavijo so se že zaključila v zadovoljstvo Komisije. Besedilo protokola, dogovorjenega v pogajanjih z Republiko Moldavijo, je priloženo.

Komisija v nadaljnjem besedilu prilaga predlog za Sklep Sveta o podpisu in začasni uporabi Protokola. Ta protokol vsebuje Okvirni sporazum o splošnih načelih za sodelovanje Republike Moldavije v programih Unije. Vsebuje standardne določbe, ki naj bi se uporabljale za vse partnerske države evropske sosedske politike, s katerimi se sklenejo tovrstni protokoli. Izpogajano besedilo predvideva tudi, da pogodbenici začasno uporabljata določbe Protokola od dne njegovega podpisa.

V skladu s členom 218(6)(a) Pogodbe o delovanju Evropske unije mora Evropski parlament odobriti sklenitev tega protokola.

Komisija hkrati prilaga predlog za Sklep Sveta o sklenitvi navedenega protokola.

Svet naj sprejme naslednji predlagani sklep.

2010/0103 (NLE)

Predlog

SKLEP SVETA

o podpisu in začasni uporabi Protokola k Sporazumu o partnerstvu in sodelovanju med Evropskimi skupnostmi in njihovimi državami članicami na eni strani ter Republiko Moldavijo na drugi strani o Okvirnem sporazumu med Evropsko unijo in Republiko Moldavijo o splošnih načelih za sodelovanje Republike Moldavije v programih Unije

SVET EVROPSKE UNIJE JE –

ob upoštevanju Pogodbe o delovanju Evropske unije in zlasti členov 19, 114, 168, 169, 172, člena 173(3) ter členov 188, 192 in 352 v povezavi s členom 218(5) in drugim pododstavkom člena 218(8) Pogodbe,

ob upoštevanju predloga Evropske komisije,

ob upoštevanju naslednjega:

1. Svet je 18. junija 2007 pooblastil Komisijo za pogajanja o Protokolu k Sporazumu o partnerstvu in sodelovanju z Republiko Moldavijo o Okvirnem sporazumu o splošnih načelih za njeno sodelovanje v programih Unije.

2. Pogajanja so se zaključila v zadovoljstvo Komisije.

3. S pridržkom njegove poznejše sklenitve je treba Protokol podpisati v imenu Unije in njenih držav članic.

4. Besedilo Protokola, dogovorjeno v pogajanjih z Republiko Moldavijo v členu 10 določa začasno uporabo Protokola pred začetkom njegove veljavnosti –

SPREJEL NASLEDNJI SKLEP:

Člen 1

Komisija je pooblaščena, da v imenu Unije podpiše Protokol k Sporazumu o partnerstvu in sodelovanju o vzpostavitvi partnerstva med Evropskimi skupnostmi in njihovimi državami članicami in Republiko Moldavijo o Okvirnem sporazumu med Evropsko unijo in Republiko Moldavijo o splošnih načelih za sodelovanje Republike Moldavije v programih Unije ter imenuje osebe, pooblaščene za podpis.

Besedilo Protokola, ki se podpiše, je priloženo temu sklepu.

Člen 2

Protokol se začasno uporablja od dne njegovega podpisa s pridržkom njegove poznejše sklenitve.

Člen 3

Ta sklep začne veljati na dan sprejetja. Objavi se v Uradnem listu Evropske unije .

V Bruslju,

Za Svet

Predsednik

PROTOKOL

k Sporazumu o partnerstvu in sodelovanju med Evropskimi skupnostmi in njihovimi državami članicami na eni strani ter Republiko Moldavijo na drugi strani o Okvirnem sporazumu med Evropsko unijo in Republiko Moldavijo o splošnih načelih za sodelovanje Republike Moldavije v programih Unije

EVROPSKA UNIJA (v nadaljnjem besedilu: Unija)

na eni strani

in

Republika Moldavija (v nadaljnjem besedilu: Moldavija)

na drugi strani STA SE –

ob upoštevanju naslednjega:

5. Moldavija je 28. novembra 1994 sklenila Sporazum o partnerstvu in sodelovanju o vzpostavitvi partnerstva med Evropskimi skupnostmi in njihovimi državami članicami na eni strani in Republiko Moldavijo na drugi (Uradni list Evropskih skupnosti L 181 z dne 24. junija 1998).

6. Bruseljski Evropski svet z dne 17. in 18. junija 2004 je pozdravil predloge Komisije o evropski sosedski politiki (ESP) ter potrdil sklepe Sveta z dne 14. junija 2004.

7. Svet je ob številnih nadaljnjih priložnostih sprejel sklepe v korist te politike.

8. Svet je 5. marca 2007 izrazil podporo splošnemu in globalnemu pristopu, začrtanemu v Sporočilu Komisije z dne 4. decembra 2006, COM(2006) 724 konč., da se partnericam ESP omogoči sodelovanje v agencijah in programih Skupnosti glede na njihove dosežke in če pravna podlaga to omogoča.

9. Moldavija je izrazila željo po sodelovanju v številnih programih Unije.

10. Posebne pogoje za sodelovanje Moldavije v vsakem programu posebej, vključno s finančnim prispevkom in poročanjem ter postopki vrednotenja, je treba določiti s sporazumom med Evropsko komisijo, ki zastopa Unijo, in Moldavijo –

DOGOVORILI O NASLEDNJEM:

Člen 1

Moldaviji je dovoljeno sodelovanje v vseh sedanjih in prihodnjih programih Unije, odprtih za sodelovanje Moldavije v skladu z določbami, s katerimi so bili ti programi sprejeti.

Člen 2

Moldavija finančno prispeva k splošnemu proračunu Evropske unije, ki ustreza posebnim programom, v katerih sodeluje.

Člen 3

Predstavniki Moldavije lahko sodelujejo kot opazovalci in pri točkah, ki zadevajo Moldavijo, v upravnih odborih, odgovornih za spremljanje programov, h katerim Moldavija finančno prispeva.

Člen 4

Za projekte in pobude, ki jih predloži Moldavija, v največji možni meri veljajo enaki pogoji, pravila in postopki v zvezi z ustreznimi programi, kot se uporabljajo za države članice.

Člen 5

Posebni pogoji za sodelovanje Moldavije v vsakem programu, zlasti plačljiv finančni prispevek in poročanje ter postopki vrednotenja, se določijo s sporazumom med Komisijo, ki deluje v imenu Unije, in pristojnimi organi Moldavije (Memorandum o soglasju).

Če Moldavija zaprosi za zunanjo pomoč Unije za sodelovanje v določenem programu Unije na podlagi člena 3 Uredbe (ES) št. 1638/2006 Evropskega parlamenta in Sveta z dne 24. oktobra 2006 o splošnih določbah o ustanovitvi Evropskega instrumenta sosedstva in partnerstva ali v skladu s kakšno podobno uredbo o zunanji pomoči Unije Moldaviji, ki bi lahko bila sprejeta v prihodnosti, se pogoji o uporabi pomoči Unije s strani Moldavije določijo v finančnem sporazumu, zlasti v skladu s členom 20 Uredbe (ES) št. 1638/2006.

Člen 6

Vsak Memorandum o soglasju, sklenjen v skladu s členom 5, v skladu s finančno uredbo Skupnosti določa, da se bodo finančni nadzor ali revizije oziroma druga preverjanja, vključno z upravnimi preiskavami, izvajali pod vodstvom Evropske komisije, Evropskega urada za boj proti goljufijam in Računskega sodišča.

Oblikujejo se podrobne določbe o finančnem nadzoru in reviziji, upravnih ukrepih, kaznih in izterjavah, ki bodo Evropski komisiji, Evropskemu uradu za boj proti goljufijam in Računskemu sodišču dale pooblastila, enaka tistim, ki jih imajo v zvezi z upravičenci ali izvajalci s sedežem v Uniji.

Člen 7

Ta protokol v zvezi z Okvirnim sporazumom se uporablja v obdobju, v katerem velja Sporazum o partnerstvu in sodelovanju med Evropskimi skupnostmi in njihovimi državami članicami na eni strani ter Republiko Moldavijo na drugi strani.

Unija in Moldavija podpišeta in odobrita ta protokol v skladu s svojimi postopki.

Katera koli pogodbenica lahko ta protokol odpove s pisnim obvestilom drugi pogodbenici. Ta protokol preneha veljati šest mesecev od dneva prejetja takšnega uradnega obvestila.

Prenehanje Protokola po odpovedi katere koli pogodbenice ne vpliva na preglede in kontrole, ki se po potrebi izvedejo v skladu z določbami iz členov 5 in 6.

Člen 8

Najpozneje po treh letih od dneva začetka veljavnosti tega protokola, nato pa vsaka tri leta, lahko obe pogodbenici pregledata izvajanje tega protokola na podlagi dejanskega sodelovanja Republike Moldavije v enem ali več programih Unije.

Člen 9

Ta protokol na eni strani velja na ozemljih, na katerih se uporabljata Pogodba o Evropski uniji in Pogodba o delovanju Evropske unije, ter v skladu s pogoji, določenimi v teh pogodbah, na drugi strani pa na ozemlju Republike Moldavije.

Člen 10

Ta protokol začne veljati prvi dan meseca po dnevu, ko se pogodbenici po diplomatski poti medsebojno uradno obvestita o zaključku svojih postopkov, potrebnih za začetek njegove veljavnosti.

Pogodbenici se strinjata, da bosta do začetka veljavnosti tega protokola ne glede na zaključek svojih notranjih postopkov začasno uporabljali določbe tega protokola od dne njegovega podpisa ob upoštevanju njegove morebitne poznejše sklenitve.

Člen 11

Dvojniki tega protokola so pripravljeni v uradnih jezikih pogodbenic.

Besedila v vseh jezikih so enako verodostojna.

Člen 12

Ta sporazum je sestavni del Sporazuma o partnerstvu in sodelovanju o vzpostavitvi partnerstva med Evropskimi skupnostmi in njihovimi državami članicami na eni strani in Republiko Moldavijo na drugi.

V Bruslju, [datum]

Za vlado Republike Moldavije

Za Evropsko unijo

[1] COM(2006) 724 konč. z dne 4. decembra 2006.

[2] Sklepi Sveta za splošne zadeve in zunanje odnose (GAERC) z dne 5. marca 2007.

[3] Sklep Sveta (omejeno) o pooblastilu Komisije za pogajanja za protokole […], dokument 10412/07.

[4] Sklepi predsedstva – Bruselj, 21. in 22. junij 2007, dokument 11177/07.

[5] Poročilo predsedstva o napredku o „krepitvi evropske sosedske politike“, dokument 10874/07.

[6] Sklepi o krepitvi evropske sosedske politike, ki jih je sprejel Svet (za splošne zadeve in zunanje odnose) 18. junija 2007, dokument 11016/07.

[7] UL L 129, 17.5.2008, str 40-43.